Teine Ljvov'i etteheide seisab selles, et aine­lised algollused ühiselulise korra peale mõju avaldavad. Selle vastu ei hakka ju keegi vaidlema, et masinad ja tööriistad ühiselus suurt osa edendavad. Aga  seltskonna defineerimise juures ei võeta nähtust mitte, nagu ta silmade ees seisab, vaid katsutakse ühiselulist tõeasja kätte saada, mille abil käesolevat nähtust kui ühiselulist võiks sele­tada. Võtame masina. Nii palju kui tema tõstekangide (Hebel) ja rataste kombinatsion on, on tema looduse tõeasi ja ei käi mitte ühiseluliste, vaid mehaanikaseaduste alla. Meid huvitab masin, kui ühiseluline tõsiasi, aga kas tema viimasena ei ole mitte töö ja ühiseluliste vahekordade järeldus? Mis ühiselulistesse vahekordadesse  puutub, siis sünnivad nad inimeste keskel; töö jälle on ühest küljest lihtne vahekord isiku ja välise ilma vahel ja sellega isikulise hingeteaduse ja bioloogia tööpõld; on see aga ühistöö, siis tuleb ta inimeste omavahelise mõju läbi seletada.